30.6.2022
DA
Den Europæiske Unions Tidende
C 251/91 Onsdag den 15. december 2021
13. gentager, at det er nødvendigt at udrydde politiske og forvaltningsmæssige forbindelser til organiseret kriminalitet gennem klare beskyttelsesforanstaltninger mod korruption og effektiv retsforfølgning af højt profilerede korruptionssager; opfordrer EU til at øge støtten til konsolidering af meritbaserede offentlige forvaltninger; er stærkt foruroliget over rapporter og beskyldninger om forbindelser mellem højtstående politikere og organiserede kriminelle grupper, mens retssystemet er ineffektivt med hensyn til at behandle disse krav; understreger, at byggesektoren på Vestbalkan er blandt de mest sårbare over for organiseret kriminalitet og korruption;
14. er bekymret over, at covid-19-pandemien er blevet udnyttet af kriminelle organisationer, herunder gennem misbrug af direkte offentlige indkøb af vigtigt medicinsk udstyr og tjenester til sundhedsstrukturer, salg af forfalskede covid-19-certifikater og den stigende praksis med loansharking; opfordrer myndighederne på Vestbalkan til at træffe foranstaltninger mod forfalskede vacciner og vaccinationskort; opfordrer Kommissionen til at kæde budgetstøtte sammen med klare mål for bekæmpelse af korruption; fremhæver nødvendigheden af at indføre robuste mekanismer til at overvåge gennemførelsen i dette øjemed;
15. minder om, at IPA III indeholder strenge betingelser, og at finansieringen skal tilpasses eller endog suspenderes i tilfælde af en betydelig tilbagegang eller vedvarende mangel på fremskridt inden for de såkaldte »grundlæggende elementer«, navnlig på retsstatsområdet og de grundlæggende rettigheder, herunder bekæmpelse af korruption og organiseret kriminalitet; understreger, at det er i EU's egne sikkerhedsinteresser og dets ansvar at garantere, at EU-midler ikke bliver kontraproduktive ved at styrke klientelistiske netværk af korrupte politikere og privilegerede virksomheder;
16. bemærker, at forbindelserne mellem organiseret kriminalitet, politik og virksomheder eksisterede før opløsningen af Jugoslavien og er fortsat siden 1990'erne; fordømmer de ansvarlige myndigheders åbenlyse mangel på vilje til at åbne de tidligere jugoslaviske arkiver; gentager derfor sin opfordring til at åbne arkiverne fra det tidligere Jugoslavien, og navnlig til at give adgang til sagsakterne fra den tidligere jugoslaviske efterretningstjeneste (UDBA) og den jugoslaviske folkehærs hemmelige tjeneste (KOS) og til, at sagsakterne gives tilbage til de respektive regeringer, hvis de anmoder herom;
17. fremhæver betydningen af samarbejde og udveksling af efterretninger med medlemsstaterne, med internationale partnere som USA, Canada og Det Forenede Kongerige og med internationale organisationer såsom NATO, GRECO, Organisationen for Sikkerhed og Samarbejde i Europa (OSCE) og UNODC;
18. glæder sig over USA's fornyede konstruktive engagement på Vestbalkan, herunder dets fokus på bekæmpelse af korruption; fremhæver i denne forbindelse det amerikanske dekret om gennemførelse af sanktioner over for personer, der bidrager til den destabiliserende situation på Vestbalkan, samt USA's indsats rettet mod enkeltpersoner og enheder på grund af betydelige korruptionshandlinger; opfordrer EU til grundigt at vurdere en eventuel tilpasning til sådanne foranstaltninger;
Særlige former for organiseret kriminalitet
19. bemærker, at landene på Vestbalkan er oprindelses-, bestemmelses- og transitlande for menneskehandel, som hovedsagelig involverer kvinder og piger, der handles med henblik på seksuel udnyttelse; bemærker, at menneskehandel er den forbrydelse, der har den største andel af forbindelser til organiseret kriminalitet; opfordrer de relevante myndigheder til at fokusere mere på forebyggelse og styrkelse af modstandsdygtigheden hos grupper, der er sårbare over for risikoen for menneskehandel, idet det understreger nødvendigheden af en tværsektoriel tilgang, der tager hensyn til kønsaspektet; glæder sig over de fælles foranstaltninger, der er gennemført med internationale partnere, herunder Interpol og Europol, og som har ført til anholdelser af mistænkte menneskehandlere og menneskesmuglere;
20. bemærker, at landene på Vestbalkan fungerer som transitkorridor for migranter og flygtninge, og at de store befolkningsbevægelser i de senere år har udgjort en enorm udfordring for regionen og medlemsstaterne; opfordrer til en øget indsats for at bekæmpe smugling af migranter og beskytte de grundlæggende rettigheder for smuglede personer, navnlig uledsagede mindreårige, og til øget udveksling af oplysninger og øget koordinering mellem landene på Vestbalkan og med medlemsstaterne; opfordrer EU og dets medlemsstater til at yde mere bistand til at tackle disse spørgsmål, såsom finansiel og teknisk støtte, indgåelse af uformelle aftaler og statusaftaler og fremme af samarbejdet via det fælles operationelle kontor og den operationelle platform — den østlige Middelhavsrute, samtidig med at der tages hensyn til de særlige forhold og behov i forbindelse med Vestbalkanruten, samt gennem bistand til etablering af værdige modtagelsesforhold; opfordrer til øget beskyttelse af EU's ydre grænser i samarbejde med landene på Vestbalkan;